Zápisnica č. 4

zo zasadnutia Akreditačnej komisie, poradného orgánu vlády SR, 
konaného v dňoch 13. 10. - 15. 10. 1999 v Račkovej doline
___________________________________________________________________________
Účasť:
1) Členovia AK:
prítomní: H. Barancová, V. Bauer, J. Benčo, L. Bukovský, J. Bulla, V. Bužek, I. Gschwendt, R. Holúbek, V. Janeček, J. Jarab, I. Kraus, M. Kupkovič, D. Levický, J.V. Michalko, R. Midriak, P. Návrat, P. Palček, I. Šulla, M. Urban, Š. Vašek, J. Vladár
2) Hostia: 
M. Fronc	- štátny tajomník MŠ SR
P. Mederly - gen. riad. sekcie VŠ MŠ SR
A. Putala 	- ÚIPŠ

3) Prizvaní: 	- rektori VŠ v SR,
- zástupcovia akreditovaných fakúlt, podľa prezenčnej listiny
Program: 

  1.  Kontrola uznesení
  2. Kritériá na posudzovanie spôsobilosti fakúlt, vysokých škôl a externých vzdelávacích ustanovizní konať:
a) štátne a rigorózne skúšky 
b) doktorandské štúdium, dizertačné skúšky a obhajoby ... 
c) habilitačné konanie a konanie na vymenúvanie profesorov
  3.  Študijné odbory
  4.  A k r e d i t á c i e
- Fakulta múzických umení AU Banská Bystrica 
- Fakulta výtvarných umení AU Banská Bystrica 
- Fakulta dramatických umení AU Banská Bystrica
- Fakulta mechatroniky TU Trenčín
- Fakulta špeciálnej techniky TU Trenčín
- Fakulta priemyselných technológií TU Trenčín - Púchov
- Fakulta sociálno-ekonomických vzťahov TU Trenčín
- Filozofická fakulta UCM Trnava
- Fakulta masmediálnej komunikácie UCM Trnava
- Fakulta prírodných vied UCM Trnava
- Fakulta verejnej správy UCM Trnava - zriadenie
- Fakulta medzinárodných vzťahov EU Bratislava - zriadenie
  5.  Hodnotenie vysokých škôl a fakúlt (evalvácia) 
  6.  Štátne skúšky - podľa návrhov
  7.  Rigorózne skúšky - podľa návrhov
  8.  Doktorandské štúdium - podľa návrhov
  9.  Habilitačné a inauguračné konanie - podľa návrhov
10.  Plán akreditácií na rok 2000
11.  R o z l i č n é
	Zasadnutie otvoril a viedol L. Bukovský.

K bodu 1:
	Uznesenia termínované k 4. zasadnutiu sa plnili takto:
- splnené: 2.6.1, 2.6.2, 3.2.1

K bodu 2:
	Akreditačná komisia sa opätovne zaoberala zásadami na posudzovanie spôsobilosti jednotlivých kvalitatívnych aktivít vysokých škôl, fakúlt a externých vzdelávacích ustanovizní. Závery sú obsiahnuté v prílohách k bodu 2.

Uznesenie 4.2.1
	Akreditačná komisia schvaľuje návrh zásad na posudzovanie spôsobilostí jednotlivých kvalitatívnych aktivít vysokých škôl, fakúlt a externých vzdelávacích ustanovizní a ukladá predsedovi AK oboznámiť s nimi rektorov VŠ.
								T: 15. 10. 1999
								Z: L. Bukovský,
Uznesenie 4.2.2
	Akreditačná komisia schváli zásady po prerokovaní pripomienok zo strany vysokých škôl (prostredníctvom rektorov VŠ a Rady VŠ).

K bodu 3:
	Akreditačná komisia prerokovala základné tézy o sústave študijných odborov, ktoré predložil P. Návrat. Z prerokovaných téz vyplýva, že sústava bude definovať predovšetkým obsahovú stránku a stupeň štúdia. Východiskom pre návrh slovenskej sústavy študijných odborov bude medzinárodná klasifikácia podľa UNESCO (ISCED97).

Uznesenie 4.3.1
	Akreditačná komisia schvaľuje základné tézy o sústave študijných odborov (ŠO) a ukladá predsedom pracovných skupín AK:

a)	doplniť pracovné skupiny o ďalších zástupcov fakúlt, ktoré príslušný ŠO poskytujú (spravidla o garantov odboru, prípadne prodekanov), ako aj o zástupcov profesijných organizácií,

b)	navrhnúť štruktúru ŠO vrátane stupňov vzdelávania a zladiť charakteristiky ŠO, ktoré budú obsahovať:
-	názov študijného odboru s odkazom na štatistickú klasifikáciu podľa ISCED97,
-	stupeň vzdelania (bakalársky, magisterský (inžiniersky, doktorský; nie doktorandský)) a jeho označenie podľa ISCED97, napr. 5A, 5B alebo 6,
-	profil absolventa (predpokladané vedomosti zručnosti a návyky) a jeho uplatnenie,
-	štruktúru predmetov profilujúcich absolventa.
T: a) 5. zasadnutie AK
							     b) 6. zasadnutie AK
							Z: predsedovia PS AK (členovia AK)

K bodu 4: - akreditácie
		Akreditačná komisia prerokovala hodnotiace správy pracovných skupín AK o akreditácii fakúlt TU v Trenčíne, UCM v Trnave a AU v Banskej Bystrici. Akreditácie týchto fakúlt sa uskutočnili na požiadanie ministra školstva. Ďalej sa prerokovali hodnotiace správy pracovných skupín AK v súvise s návrhom na zriadenie Fakulty verejnej správy UCM v Trnave a Fakulty medzinárodných vzťahov EU v Bratislave.

Fakulta múzických umení AU Banská Bystrica 
(36/99-AK)
Uznesenie 4.4.1
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta múzických umení AU v Banskej Bystrici nie je spôsobilá:

konať štátne skúšky v študijnom odbore:
magisterské štúdium
•	hudobné umenie v špecializáciách:
-	skladba a dirigovanie
-	spev
-	hra na klávesové nástroje
-	hra na strunové nástroje
-	hra na dychové nástroje

Odôvodnenie:  Na fakulte neexistuje dostačujúce personálne zázemie interných pracovníkov, ktoré by dávalo predpoklady na kvalitné vzdelávanie študentov. Hlavný garant, ako aj garanti špecializácií nie sú vzhľadom na svoj vek zárukou perspektívneho rozvoja fakulty. Študijné plány nezodpovedajú profilu absolventa. Navrhujeme, aby sa študenti podľa svojej špecializácie uchádzali o možnosť ďalšieho štúdia na UMB v Banskej Bystrici, PU v Prešove, UK v Bratislave alebo VŠMU v Bratislave.

B/  Akreditačná komisia podľa  § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR nepriznať Fakulte múzických umení AU v Banskej Bystrici právo uvedené v časti A/. 

Fakulta výtvarných umení AU Banská Bystrica 
(59/99-AK)
Uznesenie 4.4.2
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta výtvarných umení AU v Banskej Bystrici nie je spôsobilá:

konať štátne skúšky v študijnom odbore:
magisterské štúdium
•	výtvarné umenie v špecializáciách:
-	maľba
-	grafika
-	sochárstvo
-	audiovizuálne médiá

Odôvodnenie: Študijné programy sú prvoplánové, neiniciujú tvorivé zložky myslenia. Veková štruktúra garantov je veľmi vysoká a pre fakultu neperspektívna. Na fakulte neexistuje dostačujúce personálne zázemie interných pracovníkov na primeranej odbornej a umeleckej úrovni, ktoré by dávalo predpoklady na kvalitné vzdelávanie študentov. Študijné plány nezodpovedajú profilu absolventa. Navrhujeme, aby sa študenti podľa svojej špecializácie uchádzali o možnosť ďalšieho štúdia na pedagogických fakultách UMB v Banskej Bystrici, PU v Prešove, UK v Bratislave, UKF v Nitre alebo na VŠVU v Bratislave.

B/  Akreditačná komisia podľa  § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR nepriznať Fakulte výtvarných umení AU v Banskej Bystrici právo uvedené v časti A/. 

Fakulta dramatických umení AU Banská Bystrica 
(68/99-AK)
Uznesenie 4.4.3
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta dramatických umení AU v Banskej Bystrici nie je spôsobilá:

konať štátne skúšky v študijnom odbore:
magisterské štúdium
•	divadelné umenie v špecializáciách
-	herectvo
-	réžia
-	dramaturgia a scénaristika
-	teória a dejiny dramatických umení

Odôvodnenie:  Fakulta nesplnila podmienky akreditačnej komisie k návrhu na jej zriadenie   z 22. 9. 1998 (kladné stanovisko AK bolo podmienené tým, že garanti študijných odborov uzavrú s fakultou ku dňu jej zriadenia hlavný pracovný pomer).
	Na fakulte neexistuje dostačujúce personálne zázemie interných pracovníkov, ktoré by dávalo predpoklady na kvalitné vzdelávanie študentov. Hlavný garant, ako aj garanti špecializácií nie sú vzhľadom na ich vek zárukou perspektívneho rozvoja fakulty. Jednotlivé katedry nie sú dobudované; chýba veľmi potrebný pravidelný kontakt v pedagogickom procese medzi študentmi a pedagógmi.
	Navrhujeme, aby súčasní študenti vykonali štátne skúšky na ČaBF VŠMU v Bratislave a podľa rozhodnutia skúšobnej komisie môžu ukončiť štúdium s bakalárskym titulom alebo pokračovať v magisterskom štúdiu na tej istej fakulte. 

B/  Akreditačná komisia podľa  § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR nepriznať Fakulte dramatických umení AU v Banskej Bystrici právo uvedené v časti A/.

Akadémia umení v Banskej Bystrici
(73/99-AK)
Uznesenie 4.4.4
	Akreditačná komisia podľa § 5 ods. 5 písm. a/ nariadenia vlády SR č. 422/90 Zb. o akreditačnej komisii v znení neskorších predpisov a podľa § 17 ods. 2 písm. a/ zákona č. 172/90 Zb. o vysokých školách v znení neskorších predpisov odporúča MŠ SR Akadémiu umení v Banskej Bystrici zrušiť. Jednou z možností ako rozšíriť umelecké vzdelávanie v Banskej Bystrici je perspektívne vytvoriť Fakultu umení na UMB v Banskej Bystrici. Dá sa predpokladať, že rozšírením potenciálu príslušných katedier na UMB by mohli vzniknúť pracoviská s dostačujúcou umeleckou kapacitou na báze interných pracovníkov tak, aby dávali záruku kvalitného vzdelávania v umeleckých odboroch.

Fakulta mechatroniky TU  Trenčín
(25/99-AK)
Uznesenie 4.4.5
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta mechatroniky TU v Trenčíne je spôsobilá:

konať štátne skúšky v študijnom odbore:
inžinierske štúdium 
•	mechatronika

		Akreditačná komisia priznáva spôsobilosť fakulte do 30. 6. 2000. Priznanie spôsobilosti po tomto termíne AK podmieňuje splnením týchto podmienok:
- fakulta:	- prepracuje profil absolventa,
- zladí študijný plán s profilom absolventa,
- skoordinuje študijný plán so študijnými plánmi existujúcich relevantných odborov na Slovensku,
-	odstráni personálnu poddimenzovanosť v zabezpečení pedagogického procesu a výskumu na pracovisku, ktoré rozvíja odbor mechatronika.

B/  Akreditačná komisia podľa  § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR priznať Fakulte mechatroniky TU v Trenčíne  právo uvedené v časti A/.

Fakulta špeciálnej techniky TU Trenčín 
(24/99-AK)
Uznesenie 4.4.6
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta špeciálnej techniky TU v Trenčíne je spôsobilá :

 konať štátne skúšky v študijnom odbore:
inžinierske štúdium 
•	konštrukcia a výroba špeciálnej techniky

B/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta špeciálnej techniky TU v Trenčíne nie je spôsobilá:

konať štátne skúšky v študijnom odbore:
bakalárske a inžinierske štúdium
•	inžinierstvo strojov a zariadení

Odôvodnenie: Fakulta špeciálnej techniky TU v Trenčíne bola zriadená na zabezpečenie  vysokoškolsky kvalifikovaných odborníkov na špeciálnu výrobu v odboroch: 
- konštrukcia a výroba špeciálnej techniky,
- elektronické riadiace systémy v špeciálnej technike,
- mobilná technika a
- konštrukcia strojov a zariadení pre chemický priemysel 
v inžinierskej forme 5-ročnej prípravy. Registrovaný štatút fakulty nepredpokladá bakalársku formu štúdia a uplatňovať ju v priebehu štúdia u študentov imatrikulovaných v 5-ročnom študijnom odbore je legislatívne nemožné. Príprava v nových študijných odboroch musí byť realizovaná v zmysle zákona č. 172/1990 Zb. o vysokých školách v znení neskorších predpisov, pričom si vyžiada zmenu štatútu univerzity.

C/  Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR:

  I/ priznať Fakulte špeciálnej techniky TU v Trenčíne právo uvedené v časti A/,
II/ nepriznať Fakulte špeciálnej techniky TU v Trenčíne právo uvedené v časti B/.

Fakulta priemyselných technológií TU Trenčín
so sídlom v Púchove (150/98-AK)
Uznesenie 4.4.7
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov potvrdzuje spôsobilosť Fakulty priemyselných technológií TU v Trenčíne so sídlom v Púchove:

konať štátne skúšky v študijnom odbore:
bakalárske štúdium 
•	materiálové inžinierstvo

B/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta priemyselných technológií TU v Trenčíne so sídlom v Púchove je spôsobilá:

konať štátne skúšky v študijnom odbore:
inžinierske štúdium
•	materiálové inžinierstvo

C/  Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR:

  I/  ponechať Fakulte priemyselných technológií TU v Trenčíne so sídlom v Púchove právo uvedené v časti A/,
II/  priznať Fakulte priemyselných technológií TU v Trenčíne so sídlom v Púchove právo uvedené v časti B/.

Fakulta sociálno-ekonomických vzťahov TU Trenčín
(58/99-AK)
Uznesenie 4.4.8
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta sociálno-ekonomických vzťahov TU v Trenčíne nie je spôsobilá:

konať štátne skúšky v študijnom odbore:
inžinierske štúdium 
•	ľudské zdroje a personálny manažment

Odôvodnenie:
- v študijných plánoch je nelogická nadväznosť jednotlivých predmetov,
- nie je jasný profil absolventa a zameranie fakulty,
- je nedostačujúci počet učiteľov v hlavnom pracovnom promere (3 prof., 3 doc., 1 CSc., 2 OA, 3 A),
- vedecko-výskumná činnosť nie je zladená s pedagogickým procesom. 
	Navrhujeme, aby sa študenti podľa svojej špecializácie uchádzali o možnosť ďalšieho štúdia na UMB v Banskej Bystrici a EU v Bratislave.

B/  Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR nepriznať Fakulte sociálno-ekonomických vzťahov TU v Trenčíne právo uvedené v časti A/.
Trenčianska univerzita v Trenčíne
(73/99-AK)
Uznesenie 4.4.9
	Trenčianska univerzita v Trenčíne má na základe posúdenia súčasného stavu jej fakúlt rozpornú perspektívu. Fakulta sociálno-ekonomických vzťahov neprejavila spôsobilosť na jednotlivé kvalitatívne úkony a akreditačná komisia podľa § 5 ods. 5 písm. c/ nariadenia vlády SR č. 422/90 Zb. o akreditačnej komisii v znení neskorších predpisov a podľa § 17 ods. 2 písm. a/ zákona č. 172/90 Zb. o vysokých školách v znení neskorších predpisov ju odporúča zrušiť. Personálne a informačné zabezpečenie dvoch fakúlt mechatroniky a špeciálnej techniky je aj vcelku sotva dostačujúce na jednu životaschopnú fakultu. Odporúčame ich podľa citovaných ustanovení zlúčiť. Fakulta priemyselných technológií je spôsobilá na jednotlivé kvalitatívne úkony k čomu prispieva aj skutočnosť, že časť predmetov zabezpečujú pedagógovia zo žilinskej univerzity, ku ktorej, pred vznikom trenčianskej univerzity, patrila. Navrhujeme MŠ SR zvážiť zmenu názvu Trenčianskej univerzity v Trenčíne tak, aby neobsahoval názov univerzita.

Filozofická fakulta UCM Trnava 
(65/99-AK)
Uznesenie 4.4.10
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Filozofická fakulta UCM v Trnave je spôsobilá :

konať štátne skúšky v študijných odboroch:
magisterské štúdium 
•	filozofia
•	etnológia
•	slovenský jazyk a literatúra
•	veda o jazyku, literatúre a kultúre 
- ruský jazyk a literatúra 
•	moderné jazyky a ich literatúra
- anglický jazyk a literatúra
- nemecký jazyk a literatúra

		Akreditačná komisia priznáva spôsobilosť fakute do 31. 8. 2000. Priznanie spôsobilosti po tomto termíne AK podmieňuje splnením týchto podmienok:
- fakulta vybuduje fungujúce pracovisko, ktoré zabezpečí kontinuitu vedecko-pedagogickej činnosti,
- fakulta bude disponovať garantmi v hlavnom pracovnom pomere, ktorí nedosahujú 65. rokov

B/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Filozofická fakulta UCM v Trnave nie je spôsobilá:

konať štátne skúšky v študijných odboroch:
magisterské štúdium
•	psychológia
•	história

Odôvodnenie: Nedostačujúce personálne garancie. 

•	právo vo verejnej správe
•	manažment a ekonomika vo verejnej správe

Odôvodnenie: Nedostačujúce personálne garancie; obsah uvedených študijných odborov nekorešponduje s poslaním Filozofickej fakulty UCM v Trnave.

C/  Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR:

  I/ priznať Filozofickej fakulte UCM v Trnave právo uvedené v časti A/,
II/ nepriznať Filozofickej fakulte UCM v Trnave právo uvedené v časti B/.

Fakulta masmediálnej komunikácie UCM Trnava 
(64/99-AK)
Uznesenie 4.4.11
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta masmediálnej komunikácie UCM v Trnave nie je spôsobilá :

konať štátne skúšky v študijných odboroch:
magisterské štúdium
•	masmediálna komunikácia
•	marketingová komunikácia

Odôvodnenie:
- je podstatné obsahové prekrývanie študijných plánov magisterského a bakalárskeho štúdia,
- absentuje jednoznačný rozdiel v profile absolventa magisterského štúdia v obidvoch študijných odboroch; žiada sa výraznejšie odlíšenie ich obsahovej náplne, 
- personálne garancie najmä teoretických disciplín reprezentujúcich odbor sú nedostačujúce.
B/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta masmediálnej komunikácie UCM v Trnave je spôsobilá :

konať štátne skúšky v študijnom odbore:
bakalárske štúdium 
•	masmediálne štúdie v špecializáciách:
-	masmediálna komunikácia
-	marketingová komunikácia

C/  Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR:

I/ nepriznať Fakulte masmediálnej komunikácie UCM v Trnave právo uvedené v časti A/.
II/ priznať Fakulte masmediálnej komunikácie UCM v Trnave právo uvedené v časti B/.

Fakulta prírodných vied UCM Trnava
(63/99-AK)
Uznesenie 4.4.12
A/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta prírodných vied UCM v Trnave je spôsobilá :

konať štátne skúšky v študijných odboroch:
bakalárske štúdium 
•	informatika
magisterské štúdium
•	chémia

	Akreditačná komisia priznáva spôsobilosť fakulte v magisterskom štúdiu v odbore chémia s časovým obmedzením na tri roky (do 30. 6. 2002). V tomto období fakulta dá do súladu personálne obsadenie fakulty so študijnými plánmi a dobuduje technické zabezpečenie výučby; vytvorí možnosti na vypracovanie kvalitných diplomových prác.

B/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta prírodných vied UCM v Trnave nie je spôsobilá :

konať štátne skúšky v študijných odboroch:
magisterské štúdium
•	biotechnológie

Odôvodnenie: 	Prvoradým dôvodom nespôsobilosti konať štátne skúšky v magisterskom štúdiu je otázka garantov. Aj keď história fakulty je krátka, nemožno týmto argumentom zdôvodniť vzdelávanie na magisterskej úrovni.
	Ďalšou dôležitou skutočnosťou je, že nie sú vybudované laboratóriá pre laboratórne cvičenia z biochémie, z biotechnológií a príbuzných disciplín, akou je napr. molekulárna biológia, čo nevytvára podmienky na vypracovanie diplomových prác študentov. Kvalitná výchova magistrov nemôže byť realizovaná len externistami a na externých pracoviskách.

•	aplikovaná matematika

Odôvodnenie: 	Študijný odbor nemá dostačujúce kvalifikované personálne zabezpečenie pracovníkmi v hlavnom pracovnom pomere.

C/  Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR:

  I/ priznať Fakulte prírodných vied UCM v Trnave právo uvedené v časti A/.
II/ nepriznať Fakulte prírodných vied UCM v Trnave právo uvedené v časti B/.

Univerzita sv. Cyrila a Metoda v Trnave
(73/99-AK)
Uznesenie 4.4.13
	Akreditačná komisia meritórne posúdila akreditačné spisy fakúlt UCM v Trnave. Po dôkladnej analýze stavu pripravenosti fakúlt  na pedagogickú a vedeckú činnosť AK väčšinu žiadostí o priznanie práv konať štátne skúšky odporučila nepriznať a odporučila priznať fakultám UCM spôsobilosť konať štátne skúšky v bakalárskom štúdiu v 2 študijných odboroch a v magisterskom štúdiu v 6 študijných odboroch. AK súčasne konštatuje, že priznanie týchto práv je nevyhnutnou podmienkou existencie univerzity.
	Majúc na zreteli kvalitu vysokých škôl v SR, akreditačná komisia podľa § 5 ods. 5 písm. a/ nariadenia vlády SR č. 422/90 Zb. o akreditačnej komisii v znení neskorších predpisov a podľa § 17 ods. 2 písm. a/ zákona č. 172/90 Zb. o vysokých školách v znení neskorších predpisov odporúča MŠ SR vyvinúť všetko úsilie na zlúčenie obidvoch univerzít v Trnave. Odporúčame tiež akademickým obciam a vedeniam univerzít v Trnave, aby integrovali ľudské, technické a finančné zdroje s cieľom budovať jednu silnejšiu životaschopnú univerzitu v Trnave. K tomuto odporúčaniu nás vedie presvedčenie, že viaceré naše vysoké školy trpia nedostatkom kvalitných odborníkov, čo sa týka aj viacerých odborov na obidvoch univerzitách v Trnave. Spojením analogických katedier a fakúlt by sa nepochybne zvýšila kvalita vzdelávania a vedy na jedinej univerzite v Trnave.

Fakulta verejnej správy UCM v Trnave
(23/99-AK- zriadenie)
Uznesenie 4.4.14
	Akreditačná komisia podľa § 17 ods. 2 písm. a/ zákona č. 172/90 Zb. o vysokých školách v znení neskorších predpisov a podľa § 5 ods. 5 písm. c/ nariadenia vlády SR č. 422/90 Zb. o akreditačnej komisii v znení neskorších predpisov vyjadruje záporné stanovisko k návrhu na zriadenie Fakulty verejnej správy UCM v Trnave.
	Svoje vyjadrenie opiera o skutočnosti uvedené v predložených projektoch študijných odborov “právo vo verejnej správe” a “manažment a ekonomika vo verejnej správe”, z ktorých vyplýva, že pracoviská navrhovanej fakulty nie sú spôsobilé zabezpečiť prípravu odborníkov v uvedených odboroch, pretože:
-	študijné plány sú nekvalitné, kontraverzné s profilom absolventa,
-	garanti obidvoch študijných odborov nie sú dostatočnou zárukou rozvoja fakulty,
-	je nedostačujúci počet učiteľov v hlavnom pracovnom pomere.

Fakulta medzinárodných vzťahov EU Bratislava
(55/99-AK- zriadenie)
Uznesenie 4.4.15
A/	  Akreditačná komisia podľa § 17 ods. 2 písm. a/ zákona č. 172/90 Zb. o vysokých školách v znení neskorších predpisov a podľa § 5 ods. 5 písm. c/ nariadenia vlády SR č. 422/90 Zb. o akreditačnej komisii v znení neskorších predpisov vyjadruje kladné stanovisko k návrhu na zriadenie Fakulty medzinárodných vzťahov EU v Bratislave.

B/  Akreditačná komisia podľa § 4 písm. b/ a c/ nariadenia vlády SR č. 422/90 Zb. o akreditačnej komisii v znení neskorších predpisov konštatuje, že Fakulta medzinárodných vzťahov EU v Bratislave je spôsobilá:

konať štátne skúšky v študijnom odbore
inžinierske štúdium
•	medzinárodné vzťahy

C/  Akreditačná komisia podľa  § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/90 Zb. o vysokých školách v znení neskorších predpisov odporúča MŠ SR priznať Fakulte medzinárodných vzťahov EU v Bratislave po jej zriadení právo uvedené v časti B/.

K bodu 5: 
	Akreditačná komisia prerokovala vstupný materiál o hodnotení vysokých škôl a následne s ním oboznámila rektorov vysokých škôl. Akreditačná komisia očakáva od vysokých škôl námety, ktoré využije pri dopracovaní materiálu.

Uznesenie 4.5.1
	Akreditačná komisia ukladá pracovnej skupine AK dopracovať vstupný materiál a predložiť ho na rokovanie AK.
								T: 15. 11. 1999 (dopracovania)
								Z: M. Urban

K bodu 6: - štátne skúšky
	
Uznesenie 4.6.1
	Akreditačná komisia podľa § 5 ods. 5 písm. b/ nariadenia vlády SR č. 422/1990 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/1990 Zb. o vysokých školách v znení neskorších predpisov odporúča MŠ SR:

A/ priznať právo konať štátne skúšky v študijných odboroch takto:

1.  Pravoslávna bohoslovecká fakulta PU Prešov (21/99-AK)
•	sociálna práca (Mgr.)	garant		prof. ThDr. Milan Gerka, CSc.

2.  Prírodovedecká fakulta UPJŠ Košice (74/99-AK)
•	informatika (Bc.)	garant		prof. RNDr. Lev Bukovský, DrSc.
•	biológia (Bc.)		 - “ -		prof. MUDr. Eva Ahlersová, DrSc.
•	fyzika (Bc.)		 - “ -		prof. RNDr. Alexander Feher, DrSc.

3.  Fakulta prírodných vied UMB Banská Bystrica (51/99-AK)
•	environmentálna ekológia (Mgr.) 	garant 		prof. Ing. Juraj Tolgyessy, DrSc.
v špecializáciách:
- ekochémia				garant		prof. Ing. Juraj Tolgyessy, DrSc.
- ekomuzeológia			 - “ -		doc. PhDr. Zbyněk Stránsky, CSc.
- krajinná ekológia			 - “ -		doc. RNDr. Hubert Hilbert, CSc.
- environmentálna výchova		 - “ -		doc.RNDr. Izabela Háberová, CSc.

4.  Pedagogická fakulta UMB Banská Bystrica (87/99-AK) 
•	sociálna práca (Mgr.)		garant		prof. PhDr. Ľudovít Višňovský, CSc.
•	vychovávateľstvo (Mgr.)	garant		prof. PhDr. Vladislav Kačáni, DrSc.
v špecializáciách:					
- misijný pracovník evanjelikálnych cirkví		
				garant			doc. ThDr. Ladislav Fazekáš
- pedagogika emocionálne a sociálne narušených	
				garant			doc. PhDr. Ján Bryndza, CSc.
Poznámka: Akreditačná komisia odporúča priznať právo konať štátne skúšky v obidvoch špecializáciách do 31. 8. 2000.

5.  Pedagogická fakulta PU Prešov (73/98-AK)
•	predškolská pedagogika (Mgr.)	garant	 	prof. akad. mal. Ivan Šafránko
Poznámka:  Akreditačná komisia odporúča priznať právo konať štátne skúšky do 31. 8. 2000.

6.  Fakulta humanitných a prírodných vied PU Prešov (83/99-AK)
•	telesná výchova a šport (Bc.)		
v špecializácii  trénerstvo		garant	 	doc.PaedDr. Marián Vojčík, CSc.

7.  Fakulta ekonomiky a manažmentu SPU Nitra (4/99-AK)
•	ekonomika poľnohospodárstva (Bc.)	garant	 	prof.Ing. Ivan M. Zoborský, CSc.
8.  Lesnícka fakulta TU Zvolen (28/99-AK; 93/99-AK)
•	aplikovaná zoológia a poľovníctvo (Ing.)  garant	prof. Ing. Peter Garaj, CSc.

9.  Fakulta špeciálneho inžinierstva ŽU Žilina (173/98-AK)
•	občianska bezpečnosť (Ing.)		garant		prof. Ing. Ján Mikolaj, DrSc.

10. Materiálovotechnologická fakulta STU Bratislava so sídlom v Trnave (97/99-AK)
•	aplikovaná informatika a informačné systémy (Ing.)
						garant 		prof. Ing. Oliver Moravčík, CSc.

B/ nepriznať právo konať štátne skúšky v študijných odboroch takto:

1.  Stavebná fakulta ŽU Žilina (185/98-AK)
•	geoinformatika (Mgr.)
Odôvodnenie:  Akreditačná komisia považuje profesora Bitterera za garanta v príbuznom odbore  v oblasti geovied. Ďalší garant túto požiadavku nespĺňa. Študijné plány sú nevyvážené, čo spôsobuje, že v oblasti geodézie a kartografie neposkytujú dostačujúci priestor na základnú (univerzálnu) profiláciu študenta, najmä v prvých troch ročníkoch. V názve študijného odboru nemôže figurovať informatika, pretože navrhovaný ŠO nerozvíja metodologickú bázu informatiky.

2.  Prírodovedecká fakulta UPJŠ Košice (107/98-AK)
•	environmentálna ekológia (Bc.)
Odôvodnenie:  Fakulta nepredložila študijný plán bakalárskeho štúdia ani na opakované požiadanie. Prvé tri roky magisterského štúdia nie sú relevantné bakalárskemu druhu štúdia, keďže nepredstavujú ucelenú časť. Nie je známy ani profil absolventa.

K bodu 7: - rigorózne skúšky

Uznesenie 4.7.1
Akreditačná komisia podľa § 5 ods. 5 písm. b/ nariadenia vlády SR č. 422/90 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/1990 Zb. o vysokých školách v znení neskorších predpisov  odporúča  MŠ SR:

A/ priznať právo  konať rigorózne skúšky v študijných odboroch takto:

1.  Fakulta prírodných vied UCM Trnava (63/99-AK)
•	chémia (RNDr.)

2.  Pedagogická fakulta UK Bratislava (64/98-AK)
•	špeciálna pedagogika (PhDr.)

K bodu 8: - doktorandské štúdium

Uznesenie 4.8.1
	Akreditačná komisia podľa § 5 ods. 5 písm. b/ nariadenia vlády SR č. 422/1990 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ a h/ zákona č. 172/1990 Zb. o vysokých školách v znení neskorších predpisov odporúča MŠ SR:

A/ priznať právo konať doktorandské štúdium a dizertačné skúšky vo vedných odboroch takto:
1.  Lekárska fakulta UK Bratislava (18/99-AK)
51-19-9	otorinolaryngológia
garanti:	prof. MUDr. Milan Schnorrer, DrSc.		LF UK Bratislava
		doc. MUDr. Milan Profant, CSc.			- “ -
		doc. MUDr. Jana Jakubíková, CSc.			- “ -
Akreditačná komisia, vzhľadom na vek 1. garanta, odporúča priznať právo do 31.10. 2000.

2.  Právnická fakulta UMB Banská Bystrica (90/99-AK)
68-12-9	obchodné právo
garanti:	prof. JUDr. Jozef Suchoža, DrSc.		Práv. F UMB B. Bystrica
		Prof. JUDr. Jozef Cúth, DrSc.			- “ -
		Doc. JUDr. Zoltán Valentovič, CSc.		Práv. F UK Bratislava
Akreditačná komisia, vzhľadom na vek 1. a 2. garanta, odporúča priznať právo do 31. 10. 2000.

3.  Fakulta priemyselných technológií TU Trenčín so sídlom v Púchove (150/98-AK)
39-03-9	materiálové inžinierstvo a medzné stavy materiálov
garanti:	prof. RNDr. Pavol Koštial, PhD.		FPT TU Trenčín - Púchov
		prof. Ing. Miroslav Kopecký, PhD.			- “ –
		prof. Ing. Peter Palček, CSc.			SjF ŽU Žilina

28-02-9	anorganická technológia a materiály
garanti:	prof. Ing. Eugen Jóna, DrSc.			FPT TU Trenčín - Púchov
		prof. Ing. Marek Liška, DrSc.		FPT TU Trenčín - Púchov
		doc. Ing. Igor Štubňa, CSc.			Kat. fyziky TU Trenčín

4.  Podnikovohospodárska fakulta EU Bratislava so sídlom v Košiciach (77/99-AK)
62-03-9	odvetvové a prierezové ekonomiky v špecializácii:
		- ekonomika obchodu a priemyslu
garanti:	prof. Ing. Ján Korčmároš, CSc.		PhF EU Bratislava - Košice
		doc. Ing. Štefan Čarnický, CSc.		PhF EU Bratislava - Košice
		doc. Ing. Martin Vološin, PhD.		PhF EU Bratislava - Košice

5.  Fakulta špeciálnej techniky TU Trenčín (24/99-AK)
23-07-9	strojárske technológie a materiály v špecializácii:
		- príprava a spracovanie kovových a nekovových materiálov
garanti:	prof. Ing. Jozef Adamka, DrSc.		FŠT TU Trenčín
		prof. Ing. Bohumil Bátora, CSc.		FŠT TU Trenčín
		doc. Ing. Ivan Baránek, CSc.			FŠT TU Trenčín

6.  Fakulta humanitných a prírodných vied PU Prešov (16/99-AK)
13-01-9	fyzická geografia a geoekológia
garanti:	prof. RNDr. Ján Drdoš, DrSc.		FhaPV PU Prešov
		prof. RNDr. Ján Harčár, CSc.		FhaPV PU Prešov
		doc. RNDr. Eva Michaeli, CSc.		FhaPV PU Prešov
Akreditačná komisia, vzhľadom na vek 1. a 2. garanta, odporúča priznať právo do 31. 10. 2002.
 
7.  Neurobiologický ústav SAV Košice v spolupráci s LF UPJŠ Košice (71/99-AK)
15-01-9	všeobecná biológia
garanti:	prof. MUDr. Jozef Maršala, DrSc.		NbÚ SAV Košice
		MVDr. Jozef Burda, CSc.			NbÚ SAV Košice
		MUDr. Judita Orendáčová, CSc.		NbÚ SAV Košice
Akreditačná komisia, vzhľadom na vek 1. garanta, odporúča priznať právo do 31.10. 2000.

8.  Spoločenskovedný ústav SAV Košice (95/99-AK)
77-06-9	sociálna psychológia
garanti:	doc. PhDr. Jozef Výrost, DrSc.		SvÚ SAV Košice
		PhDr. Miroslav Frankovský, CSc.		SvÚ SAV Košice
		PhDr. František Baumgartner, CSc.		SvÚ SAV Košice

B/ odňať právo konať doktorandské štúdium a dizertačné skúšky vo vedných odboroch takto:

Neurobiologický ústav SAV Košice (71/99-AK)
51-01-9	všeobecná biológia
Odôvodnenie: Na návrh pracoviska; je spôsobilé zabezpečiť vedeckú výchovu iba v jednom vednom odbore.
  
C/ nepriznať právo konať doktorandské štúdium a dizertačné skúšky vo vedných odboroch takto:
1.  Fakulta priemyselných technológií TU Trenčín so sídlom v Púchove (150/98-AK)
28-11-9	technológia makromolekulových látok
garanti:	prof. Ing. Vendelín Macho, DrSc.		FPT TU Trenčín - Púchov
		doc. Ing. Iva Sroková, CSc.			FPT TU Trenčín - Púchov
		prof. Ing. Anton Blažej, DrSc., dr.h.c.	Kat. environm. inž. TU Trenčín
Odôvodnenie:  Navrhovaní garanti presahujú vek 65 rokov a nemajú adekvátnu náhradu; fakulta nedisponuje inštitucionálnym zázemím.

2.  Fakulta financií UMB Banská Bystrica (3/99-AK)
62-35-9	financie
garanti:	prof. Ing. Ivan Kolenka, DrSc.		FF UMB B. Bystrica
		prof. Ing. Ján Šimkovic, CSc.		FF UMB B. Bystrica
		doc. Ing. Alžbeta Borzová, CSc.		FF UMB B. Bystrica
Odôvodnenie:  Štruktúra odborností navrhovaných garantov je nevyhovujúca.

3.  Fakulta prírodných vied UCM Trnava (63/99-AK)
11-14-9	aplikovaná matematika
garanti:	prof. RNDr. Jozef Eliáš, CSc.		STU Bratislava
	doc. RNDr. Ferdinand Gliviak, CSc.		UK Bratislava

29-07-9	biotechnológie
garanti:	doc. Ing. Aladár Randík, DrSc.		FPV UCM Trnava
	doc. Ing. Michal Uher, CSc.			STU Bratislava

25-11-9	aplikovaná informatika
garanti:	prof. RNDr. Jozef Oboňa, CSc.		STU Bratislava
	doc. RNDr. Eduard Kostolanský, CSc.	FPV UCM Trnava

14-02-9	organická chémia
garanti:	prof. Ing. Alžbeta Krutošíková, DrSc.	STU Bratislava
	prof. Ing. Václav Koman, DrSc.		STU Bratislava

Odôvodnenie:  Na fakulte neexistuje dostačujúce zázemie (personálne, kvalifikačné, organizačné, technické a informačné) na vedeckú prácu v navrhovaných vedných odboroch.

4.  Fakulta mechatroniky TU Trenčín (98/99-AK)
39-51-9	mechatronika
garanti:	prof. Ing. Vladimír Ráček, DrSc.		FM TU Trenčín
		prof. Ing. Michal Boršč, CSc.		FM TU Trenčín
		prof. Ing. Matej Bílý, DrSc.			FM TU Trenčín

25-11-9	aplikovaná informatika
garanti:	prof. Ing. Ivan Plander, DrSc.		FM TU Trenčín
		doc. Ing. Štefan Neuschl, CSc.		FM TU Trenčín
		prof. Ing. Pavol Horváth, CSc.		FEI STU Bratislava

Odôvodnenie: Fakulta má v grantových projektoch nedostačujúcu úspešnosť, pričom chýbajú relevantné grantové projekty v navrhovaných vedných odboroch. Z podkladov ďalej vyplýva, že na fakulte sa priebežne neuskutočňuje vedecká práca v navrhovaných vedných odboroch. Rozvoj vedných odborov nepodporuje ani štruktúra vedeckovýskumného prostredia inštitúcie.

K bodu 9: - habilitačné a inauguračné konanie

Uznesenie 4.9.1
	Akreditačná komisia podľa § 5 ods. 5 písm. b/ nariadenia vlády SR č. 422/1990 Zb. o akreditačnej komisii v znení neskorších predpisov v nadväznosti na § 15 ods. 1 písm. g/ zákona č. 172/1990 Zb. o vysokých školách v znení neskorších predpisov odporúča MŠ SR:

A/ priznať právo uskutočňovať habilitačné konanie a konanie na vymenúvanie profesorov      v odboroch takto:
1.  Filozofická fakulta UK Bratislava (94/99-AK)
•	andragogika			garant		prof. PhDr. Ján Perhács, CSc.

2.  Lekárska fakulta UK Bratislava (18/99-AK)
•	otorinolaryngológia		garant		prof. MUDr. Milan Schnorrer, DrSc.
Akreditačná komisia, vzľadom na vek garanta, odporúča priznať právo do 31. 10. 2000.

3.  Fakulta špeciálneho inžinierstva ŽU Žilina (173/98-AK)
•	občianska bezpečnosť		garant		plk. prof. Ing. Pavel Poledňák, PhD.

4.  Lesnícka fakulta TU Zvolen (28/99-AK)
•	aplikovaná zoológia a poľovníctvo	garant		prof. Ing. Peter Garaj, CSc.

B/ nepriznať právo uskutočňovať habilitačné konanie a konanie na vymenúvanie profesorov      v odboroch takto:
1.  Fakulta zdravotníctva a sociálnej práce TU Trnava (60/99-AK)
•	vnútorné choroby
•	chirurgia
Odôvodnenie: Fakulta nemá v navrhovaných odboroch priznané právo konať štátne skúšky ani doktorandské štúdium a dizertačné skúšky, čo znamená, že nespĺňa požiadavky § 1 ods. 1 a § 5 ods. 1 vyhlášky MŠ SR č. 330/1997 Z. z. o habilitácii docentov a vymenúvaní profesorov v znení neskorších predpisov. Slovenská postgraduálna akadémia medicíny v Bratislave nie je integrálnou súčasťou fakulty, ale iba spolupracujúcim pracoviskom podľa § 4a ods. 3 zákona č. 172/90 Zb. o vysokých školách v znení neskorších predpisov.

2.  Fakulta špeciálnej techniky TU Trenčín (24/99-AK)
•	strojárske technológie a materiály
Odôvodnenie: Akreditačná komisia odporučí priznať právo v tomto kvalifikačnom postupe až po preukázaní relevantnej vedeckej školy.

3.  Fakulta prírodných vied UCM Trnava (63/99-AK)
•	aplikovaná matematika
•	biotechnológie
•	chémia
•	informatika
Odôvodnenie: Fakulta má priznané právo konať štátne skúšky iba v študijnom odbore chémia. AK konštatuje, že v tomto odbore je na fakulte nedostačujúca vedecká činnosť a najmä nízke požiadavky na vedeckú prácu (kritériá). V ostávajúcich odboroch nespĺňa požiadavky § 1 ods. 1 a § 5 ods. 1 vyhlášky MŠ SR č. 330/1997 Z. z. o habilitácii docentov a vymenúvaní profesorov v znení neskorších predpisov.

4.  Fakulta mechatroniky TU Trenčín (98/99-AK)
•	mechatronika
•	aplikovaná informatika
Odôvodnenie:  Fakulta v odbore aplikovaná informatika nespĺňa požiadavky § 1 ods. 1 a § 5 ods. 1 vyhlášky MŠ SR č. 330/1997 Z. z. o habilitácii docentov a vymenúvaní profesorov v znení neskorších predpisov. V odbore mechatronika chýbajú relevantné grantové projekty a neuskutočňuje sa v ňom priebežná vedecká práca.

K bodu 10: 
Uznesenie 4.10.1
	Akreditačná komisia schvaľuje plán akreditácií fakúlt a predsedov pracovných skupín AK na prvý polrok v roku 2000 takto:

I. zasadnutie - marec
1. Právnická fakulta UK Bratislava				J. Benčo
2. Právnická fakulta UPJŠ Košice				H. Barancová
3. Fakulta verejnej správy UPJŠ Košice			H. Barancová
4. Právnická fakulta TU Trnava				J. Benčo
5. RkCMBF UK Bratislava					J. Jarab
6. Ev. BF UK Bratislava					  - “ -
7. GkBF PU Prešov						  - “ -
8. Pravoslávna BF PU Prešov				  - “ -

II. zasadnutie - jún
1. Fak. humanitných vied UMB				J. Vladár
2. Fak. prírodných vied UMB				M. Urban
3. Pedagogická fakulta UMB					Š. Vašek
4. Ekonomická fakulta UMB					M. Kupkovič
5. Fakulta financií UMB					M. Kupkovič
6. Fak. polit. vied a medzinár. vzťahov UMB		H. Barancová
7. Právnická fakulta UMB					H. Barancová
8. Filologická fakulta UMB					J. Vladár

Uznesenie 4.10.2
	Akreditačná komisia ukladá predsedom pracovných skupín predložiť návrh na zloženie pracovných skupín na akreditáciu fakúlt podľa sváleného plánu akreditácií.

						T: 15. 11. 1999
						Z: v texte
K bodu 11: - r o z l i č n é

1.  Doplnenie pracovných skupín AK:
	Predseda akreditačnej komisie L. Bukovský odporučil doplniť pracovné skupiny o odborníkov zo zahraničia, ako aj o zástupcov profesných skupín (Slovenská komora architektov a pod.). Možnosti doplnenia prerokuje AK na 5. zasadnutí.
Uznesenie 4.11.1
	Akreditačná komisia ukladá členom AK predložiť návrhy na doplnenie pracovných skupín podľa požiadavky predsedu.
							T: 15. 11. 1999
							Z: členovia AK

2. Návrh nariadenia vlády SR o akreditačnej komisii - informácia
	Štátny tajomník MŠ SR M. Fronc informoval o stave prác na novele nariadenia vlády SR o akreditačnej komisii.

Uznesenie 4.11.2
	Akreditačná komisia odporúča MŠ SR umožniť zástupcovi AK podieľať sa na tvorbe nariadenia vlády až do jeho finalizácie.

3. Návrhy na vymenovanie za profesorov
	Akreditačná komisia konštatuje, že za ostatné obdobie sa vo veľkom počte rozšírili rady vysokoškolských profesorov. V záujme napĺňania svojho hlavného poslania preskúma, či nedochádza k devalvácii tohto vedecko-pedagogického titulu. AK na základe uvedeného požiada MŠ SR o predloženie materiálov už vymenovaných profesorov v roku 1999.

Uznesenie 4.11.3
	Akreditačná komisia ukladá predsedovi AK vyžiadať od MŠ SR materiály už vymenovaných profesorov v roku 1999.
							T: 29. 10. 1999
							Z: v texte

4. Spresnenie uznesenia AK č. 19.8.2 v súvise s akreditáciou Hudobnej a tanečnej fakulty VŠMU v Bratislave (165/97-AK)

	Návrh  predložil J. V. Michalko (príloha k bodu 11.4 zápisnice). Pracovná skupina návrh prerokovala na základe požiadavky MŠ SR.

Uznesenie 4.11.3
	Akreditačná komisia schvaľuje spresnené znenie uznesenia 19.8.2.

	Ďalšie zasadnutie akreditačnej komisie sa uskutoční 9. - 10. 12. 1999 v zariadení TU Košice v Herľanoch. 

Schválil:							       Lev   B u k o v s k ý
predseda akreditačnej komisie